text: El verdïer sos un auliv foillut 
   Parlet Maurins, e sont ab lui soi drut. 
   "Seigner", dis el, "ben nos es avengut, 
   K'a grant dolor avem lo rei vencut 
   E grant avoir cobrat e retengut,
   K'a tos jors iermes XXX mile a escut. 
   Er cavaljem a Tubie a saubut:
   Ans que li comte sient aperchobut, 
   Podem aveir VIII jors siege tengut.
   Com m'aurias onrat e erobut 
   S'eu sos ... . aurai a fort jagut.
   Per tot tenrient li grant e li menut,
   Mei per pujat e lui per descendut.
   E s'eu fas tant que en sa terre mut,
   Lai venrant tuit mi venador barbut,
   Per la forest escoltarei mon brut,
   Ke pos ma mort sera dit e cregut.
   Kant a Tubie aurai mon trap tendut,
   Tuit li repaire mi serant sens rendut:
   Si Fauc avie, Montros e Feragut,
   Grant part aurie del regne conquesut.
   Per un bastart d'altre terre vengut 
   Cuidarent estre tuit en pas remasut,
   E per sa lance que non ant atendut 
   Nos los dotem, mais non o ant valgut,
   Con nos avem lo Lans per els perdut. 
   Anceis verram lo rei si confondut:
   Tornera s'ent en la. terre dun fut.
   Tal sunt par lui en orgueil encregut,
   Ki par mes mains en seront tuit pendut." 
   Aiquel consseil ant bien tuit entendut: 
   Auquant lo laudent e auquant n'estant mut, 
   Mais taus l'autrie cui sera car vendut.
  